Veien videre – Mastergrad
Gjennom bachelorprogrammet i russlandsstudier kan du kvalifisere deg for opptak enten på masterprogrammet i  russisk littteratur - eller på masterprogrammet i historie.
Mastergrad i russisk litteratur

Selv om det ikke eksisterer noe mastergradsprogram i russlandsstudier ved Universitetet i Tromsø, kan du arbeide videre med relevante emner innenfor masterprogrammet i litteratur ved Hum-Fak. Om du har bachelorgrad i russlandsstudier med fordypning i russisk, er du kvalifisert for opptak til mastergrad i litteratur (studieretning i russisk). 
Dette programmet inneholder:

-20 stp emner i praktisk russisk språkbeherskelse -30 stp emner i russisk litteratur -10 stp valgfrie emner -60 poeng mastergradsoppgave

Emnet for masteroppgaven kan velges forholdsvis fritt i samråd med faglærer. Som valgfritt emne kan et emne fra (ikke-russisk) litteratur, russisk språk eller russisk historie være aktuelt. Til sammen gir studiet bred kompetanse innenfor russiskfaget, og gir deg anledning til å arbeide med mange spennende russlandsrelaterte emner. For mer informasjon, se http://uit.no/humfak/master/3#russisk.

Mastergrad i historie

Du kan også arbeide videre med fordypning i russlandsrelevante emner innenfor masterprogrammet i historie ved SV-fakultetet. Om du har bachelorgrad i russlandsstudier med fordypning i historie, er du kvalifisert for opptak til dette programmet. 
Mastergradsprogrammet på historie består av to hoveddeler. Den første (60 poeng) har et tyngdepunkt i historisk metode og teori, samt forskningsdebatt. Her kan noen emner relateres til Russland. Andre del (60 poeng) består av en selvstendig mastergradsoppgave som velges i samråd med faglærer. Her kan man velge emner fra russisk / sovjetisk historie og historiografi, eller emner som belyser norsk-russiske forbindelser i ulike perioder. Det vil i mange tilfeller være nødvendig å innhente kildemateriale i russiske arkiver. 
